18 สิงหาฯดีเดย์กอช.  เช็กเงื่อนไขก่อนสมัครสมาชิก
หลังจาก สมพร จิตเป็นธม เลขาธิการกองทุนการออมแห่งชาติ (กอช.) เข้ารับตำแหน่งเป็นทางการ
31 ก.ค. 2558

โดย...เกียรติศักดิ์ ผิวเกลี้ยง
หลังจาก สมพร จิตเป็นธม เลขาธิการกองทุนการออมแห่งชาติ (กอช.) เข้ารับตำแหน่งเป็นทางการ ถือเป็นหัวเรือใหญ่คนแรกของกองทุนเมื่อวันที่ 1 ส.ค.ที่ผ่านมา ก็มีแผนจะเปิดรับสมาชิกเข้า กอช.ครั้งแรกในวันที่ 18 ส.ค. 2558 นี้ โดย พล.อ.ประยุทธ์ จันทร์โอชา นายกรัฐมนตรี จะเป็นประธานเปิดตัว กอช.อย่างเป็นทางการที่ทำเนียบรัฐบาล
ทั้งนี้ แรงงานนอกระบบ 25-30 ล้านคน ที่สนใจสมัครเป็นสมาชิก กอช. สามารถไปสมัครได้ที่ธนาคารของรัฐ 3 แห่ง คือ ธนาคารกรุงไทย ธนาคารออมสิน และธนาคารเพื่อการเกษตรและสหกรณ์การเกษตร (ธ.ก.ส.) ที่มีสาขาอยู่ประมาณ 3,500 แห่งทั่วประเทศ โดยหลักฐานที่ต้องเตรียมไป มีเพียงบัตรประชาชนอย่างเดียวเท่านั้น
ทั้งนี้ กอช.ตั้งเป้าว่าสิ้นปี 2558 ซึ่งเหลืออีก 4 เดือนเศษนับจากวันรับสมัคร จะได้สมาชิก 3.5 แสนคน จากนั้นเป็น 1 ล้านคน ภายในสิ้นปี 2559 และ 3 ล้านคน ภายในสิ้นปี 2561 โดยเงื่อนไขคือสมาชิก กอช. จะต้องส่งเงินเข้าสมทบกองทุนขั้นต่ำปีละ 50 บาท แต่ไม่เกิน 1.32 หมื่นบาท/ปี โดยรัฐบาลจะจ่ายสมทบให้กับสมาชิกตามอายุของสมาชิกสูงสุด 100 บาท/เดือน หรือปีละไม่เกิน 1,200 บาท
อย่างไรก็ตาม แรงงานนอกระบบควรทำความเข้าใจเงื่อนไขต่างๆ ในการสมัครเป็นสมาชิก กอช.ให้กระจ่างก่อนสมัครเป็นสมาชิก เพื่อให้ได้รับผลตอบแทนและการดูแลจากกองทุนสูงสุด
สำนักงานเศรษฐกิจการคลัง (สศค.) ในฐานะองค์กรกำกับดูแล กอช. ได้ทำคำถามเกี่ยวกับ กอช.ที่ควรรู้และเป็นประโยชน์กับผู้ที่จะสมัครเป็นสมัครชิกมาประกอบด้วย1.คนอายุมากกว่า 60 ปี สามารถสมัครได้เป็นสมาชิกได้หรือไม่? และเป็นสมาชิกได้อีกกี่ปี?
(ตอบ) ผู้ที่อายุมากกว่า 60 ปีมีสิทธิเป็นสมาชิก กอช.ได้เมื่อ “ร่าง พ.ร.บ.การให้สิทธิแก่ผู้สมัครเป็นสมาชิกของกองทุนการออมแห่งชาติบางกรณี และการโอนเงินจากกองทุนประกันสังคมในกรณีชราภาพไปยังกองทุนการออมแห่งชาติพ.ศ. ...” มีผลบังคับใช้ โดยจะต้องสมัครในช่วง 1 ปีแรกนับจากวันที่ร่างกฎหมายนี้มีผลบังคับใช้ ซึ่งคาดว่าจะมีผลประมาณเดือน ก.ย. หรือ ต.ค. 2558
ร่าง พ.ร.บ.การให้สิทธิฯ นี้กำหนดว่า ภายใน 1 ปีนับแต่วันที่กฎหมายนี้มีผล ให้ผู้สมัครที่มีอายุตั้งแต่ 50 ปีขึ้นไป (รวมถึงผู้ที่อายุเกิน 60 ปีด้วย) มีสิทธิสมัครเป็นสมาชิกต่อไปได้อีก 10 ปี
2.จากข้อ 1 ถ้าคนอายุมากกว่า 60 ปี สมัครเป็นสมาชิกแล้ว จะได้รับบำนาญเมื่อไหร่? เช่น ต้องครบอายุสมาชิก 10 ปีเท่านั้น? หรือออกจากกองทุนเมื่อไหร่ก็ได้ ไม่จำเป็นต้องครบอายุสมาชิก 10 ปี (เช่น ออกจากกองทุนในปีที่ 5) ก็จะได้รับบำนาญเหมือนกัน
(ตอบ) เมื่อสมาชิกอายุครบ 60 ปีไปแล้วจะออกจากกองทุนเมื่อใดก็ได้ โดยไม่จำเป็นต้องเป็นสมาชิกถึง 10 ปี และจะได้รับบำนาญหรือเงินดำรงชีพโดยใช้เกณฑ์เช่นเดียวกับกรณีปกติ (กรณีสิ้นสมาชิกภาพเพราะอายุครบ 60 ปี) คือ ถ้านำเงินทั้งหมดในบัญชีรายบุคคลมาคำนวณบำนาญแล้วได้ไม่น้อยกว่าบำนาญขั้นต่ำ (600 บาท) จะได้บำนาญเท่ากับจำนวนที่คำนวณได้ไปจนตลอดชีวิต แต่ถ้าคำนวณได้น้อยกว่าบำนาญขั้นต่ำจะได้ 600 บาทไปจนกว่าเงินในบัญชีจะหมด
3.คนที่อายุ 50 ปีขึ้นไป เช่น อายุ 57 ปี ตาม พ.ร.บ.บอกว่าจะเป็นสมาชิกได้อีก 10 ปี (ครบอายุสมาชิกตอนอายุ 67 ปี) ถามว่าถ้าสมาชิกออกจากกองทุนตอนอายุ 60 ปี จะได้รับเงินบำนาญหรือไม่ ถ้าสมาชิกออกจากกองทุนตอนอายุ 65 ปี จะได้รับเงินบำนาญหรือไม่
(ตอบ) กรณีนี้คำตอบจะเหมือนข้อ 2
4.ผลประโยชน์ที่ได้รับหรือดอกเบี้ย จะโดนหักภาษีหรือไม่?(ตอบ) ไม่โดนหักภาษี เพราะเป็นดอกผลจากเงินออมกรณีชราภาพ
5.สามารถนำเงินที่สะสมในกองทุนไปลดหย่อนภาษีได้หรือไม่?
(ตอบ) โดยหลักการแล้วจะนำไปลดหย่อนภาษีได้ ขณะนี้กรมสรรพากรอยู่ระหว่างดำเนินการออกกฎหมายที่เกี่ยวข้อง
6.ผู้รับผลประโยชน์สามารถระบุเป็นนิติบุคคลได้หรือไม่?
(ตอบ) กฎหมายไม่ได้ห้ามไว้ เพราะฉะนั้นถ้าจะระบุเป็นนิติบุคคลก็ทำได้ แต่ กอช. อาจต้องพิจารณาวิธีปฏิบัติว่าจะเหมือนหรือแตกต่างจากการระบุผู้รับผลประโยชน์เป็นบุคคลธรรมดาหรือไม่ อย่างไร
ตรวจสอบเงื่อนไขแล้ว แรงงานนอกระบบก็เตรียมบัตรประชาชนไปสมัครสมาชิกได้ตั้งแต่วันที่ 18 ส.ค.นี้เป็นต้นไป ออมมากออมเร็วก็จะมีเงินใช้หลังเกษียณเพียงพอ